Farmannsveien 2 er Frelsesarméens lokale. Nummer 3, Kristinakvarteret, er et forretningsbygg fra 1983. Nummer 18 ble bygget som politistasjon i 1978. Politiet flyttet ut i 1994. Farmannsveien 24 er en bygård fra 1890. Den såkalte Rusomsorgen (Tønsberg Bo- og treningssenter) i nummer 26 drives av Frelsesarméen. Nummer 28 er oppført i 1939 og senere utvidet rundt 1961 og 1984. Nummer 30 er Vestfold fylkesmuseum bygget i 1959. Farmannsveien 36 kalles Løkken. Huset er oppført i 1870 av seilskutereder Johan Henrik Christiansen. Utvidet 1954, 1980 og 2002. Eiendommen på nesten 10 mål ble kjøpt av Vestfold fylkeskommune og Tønsberg kommune i 2009. I Olav Trygvasons gate 4 ut mot Farmannsveien ligger bygningene etter tidligere Tønsberg Skofabrik, Nasko (Norsk-Amerikansk Skotøifabrik, 1916-1972). Senere ble bygget brukt av Vestfold Hullkortsentral, Vest-Viken EDB-sentral, Norsk Informasjonsteknologi (NIT) og IBM. Det er i dag kontorlokaler for flere bedrifter. I krysset Farmannsveien/Olav Trygvasons gate ligger Mormonerkirken. Den tidligere Tønsberg Smørfabrik (1898-1964) ligger i Anton Jensens gate 11 ut mot Farmannsveien. Senere ble dette Farmann Fabrikker som flyttet herfra i 1981. I dag er bygningene en del av Statens Park.